Diari Oficial de la Generalitat Valenciana


Sumari del DOGV 9638, del 13-07-2023 (2023/7749)

RESOLUCIÓ de 6 de juliol de 2023, del Vicerectorat d'Ordenació Acadèmica i Professorat de la Universitat Jaume I de Castelló, per la qual es convoca un concurs per a la provisió de places de professorat associat assistencial a temps parcial (PAA ORD 1/2023).
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9638

Data del DOGV
:   13-07-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/7749


Data del document
:   06-07-2023

Organisme emissor
:   Universitat Jaume I de Castelló

Tipus de document
:   Resolució

Descriptors 

:   * Universitat Jaume I
    * concurs administratiu

RESOLUCIÓ de 6 de juliol de 2023, del Vicerectorat d'Ordenació Acadèmica i Professorat de la Universitat Jaume I de Castelló, per la qual es convoca un concurs per a la provisió de places de professorat associat assistencial a temps parcial (PAA ORD 1/2023). [2023/7749]  
La Universitat Jaume I de Castelló (UJI) convoca un concurs per a la provisió de places de personal laboral docent contractat temporal a temps parcial per al curs acadèmic 2023/24, en la categoria de professorat associat assistencial, que es detallen en l'annex I, d'acord amb les següents bases.  
  
Bases de la convocatòria  
  
Primera. Normes generals  
Aquest concurs es regeix pel que disposa la Llei orgànica 2/2023, de 22 de març, del sistema universitari (LOSU); el Reial decret legislatiu 5/2015, de 30 d'octubre, pel qual s'aprova el text refós, de l'Estatut Bàsic de l'Empleat Públic; el Reial decret 1558/1986, de 28 de juny, pel qual s'estableixen les bases generals del règim de concerts entre les universitats i les institucions sanitàries; el conveni entre la Conselleria de Sanitat, la Conselleria de Justícia i Administracions Públiques, l'Agència Valenciana de Salut, el Consorci Hospitalari Provincial de Castelló i la Universitat Jaume I de Castelló, per a la utilització de les institucions sanitàries en la investigació i la docència; el Decret 83/2023, de 2 de juny, pel qual es modifica el Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari; el Decret 95/2021, de 9 de juliol, del Consell, d'aprovació dels Estatuts de la Universitat Jaume I de Castelló (EUJI); el Reglament dels concursos de selecció de professorat ajudant doctor, associat i substitut de la Universitat Jaume I de Castelló; el que es disposa en aquestes bases i altres normes de caràcter general que resulten d'aplicació.  
  
Tots els actes administratius en relació amb aquest procediment s'han de publicar al Tauler d'Anuncis Oficial de la Universitat Jaume I (TAO-UJI), i serveixen de notificació a les persones interessades a tots els efectes.  
  
Segona. Requisits  
2.1. Requisits de caràcter general  
a) Tindre complits els setze anys i no superar l'edat màxima de jubilació forçosa.  
b) Les persones estrangeres no comunitàries i les que no puguen ser incloses en l'àmbit d'aplicació dels tractats internacionals realitzats per la Unió Europea i ratificats per Espanya, han de disposar del permís de residència i de treball abans de la formalització dels corresponents contractes.  
c) No patir malaltia ni defecte físic o psíquic que impedisca el compliment de les funcions corresponents a les places convocades.  
  
d) No haver estat separat o separada per mitjà d'expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni estar inhabilitat o inhabilitada per a l'exercici d'ocupacions o càrrecs públics o per a l'accés al cos o escala funcionarial. Les persones aspirants que no tinguen la nacionalitat espanyola han d'acreditar igualment no trobar-se inhabilitades o en situació equivalent, ni estar sotmeses a sanció disciplinària o equivalent que impedisca, en el seu estat, l'accés a la funció pública.  
e) És requisit per a concursar el coneixement, correctament acreditat, de qualsevol de les dues llengües oficials de l'UJI.  
- El coneixement de valencià es pot acreditar mitjançant el certificat de coneixement de nivell C1 de valencià o equivalent segons la taula d'equivalències de certificats, diplomes, títols i cursos de coneixements d'idiomes.  
- El coneixement de castellà es pot acreditar mitjançant el certificat de coneixement de nivell C1 d'espanyol o equivalent segons la taula d'equivalències de certificats, diplomes, títols i cursos de coneixements d'idiomes de la Universitat Jaume I.  
- Així mateix, s'entén que acrediten el coneixement de castellà en el nivell C1 aquelles persones que aporten un títol de grau universitari o equivalent de l'Estat espanyol, o de qualsevol estat on l'espanyol és llengua oficial.  
f) Haver abonat les taxes establides en aquesta convocatòria o acreditar-ne l'exempció o bonificació del pagament, dins del període de presentació de sol·licituds.  
g) Si s'han prestat serveis a l'UJI com a professorat associat, ha d'adjuntar-se el certificat de l'avaluació docent expedit per l'OPAQ: sol·licitud de certificat d'avaluació docent.  
- Si s'han prestat serveis com a professorat associat en més de tres cursos anteriors al curs corresponent a la data de la convocatòria, la persona sol·licitant no ha de tindre un resultat d'insuficient en l'avaluació de l'activitat docent en tres o més cursos.  
- Si s'han prestat serveis com a professorat associat en tres cursos anteriors al curs corresponent a la data de la convocatòria, la persona sol·licitant no ha de tindre un resultat d'insuficient en l'avaluació de l'activitat docent en dos o més cursos.  
- Si s'han prestat serveis com a professorat associat en menys de tres cursos anteriors al curs corresponent a la data de la convocatòria, la persona sol·licitant no ha de tindre cap resultat d'insuficient en l'avaluació de l'activitat docent.  
2.2. Requisits de caràcter específic  
a) Ocupar una plaça assistencial a l'hospital o centre de salut i en el servei o unitat indicats en la descripció de les places. En el cas de places situades en hospitals, les persones aspirants han d'estar ocupant una plaça en sales d'hospitalització, quiròfans o urgències, en funció del perfil de la plaça. L'acreditació d'aquesta activitat s'ha de realitzar amb el certificat de serveis prestats expedit per les unitats de recursos humans corresponents. Només s'admet el certificat expedit, com a màxim, en el mes anterior a la convocatòria.  
b) Estar en possessió de la titulació superior o de la titulació específica que, si escau, s'indica en els requisits o perfil de les places que apareix en l'annex I.  
c) Per a presentar-se a les places amb el requisit específic de docència en valencià és necessari acreditar el coneixement de valencià de nivell C1. Les persones interessades han d'acreditar aquest requisit mitjançant el certificat corresponent de coneixements d'acord amb l'annex II (taula d'equivalències de certificats, diplomes, títols i cursos de coneixements d'idiomes).  
d) Per a presentar-se a les places amb el requisit específic de coneixement d'una determinada llengua estrangera és necessari acreditar el coneixement d'aquesta llengua per mitjà del certificat corresponent de coneixements, d'acord amb l'annex II (taula d'equivalències de certificats, diplomes, títols i cursos de coneixements d'idiomes).  
e) La concurrència d'aquests requisits es refereix sempre a una data igual o anterior a la data d'expiració del termini fixat per a sol·licitar la participació en el concurs.  
  
Tercera. Termini i forma de presentació de les sol·licituds  
3.1. El termini de presentació és de deu dies hàbils comptadors des de l'endemà de la publicació de la convocatòria en el Diari Oficial de la Generalitat Valenciana (DOGV).  
3.2. Les sol·licituds han de presentar-se exclusivament per via electrònica mitjançant el procediment electrònic establert per la Universitat Jaume I: TAO-UJI/Convocatòries PDI  
El tractament de la informació per mitjans electrònics té en compte el que s'estableix en la Llei orgànica 3/2018, de 5 de desembre, de protecció de dades personals i garantia dels drets digitals, i altres disposicions que li siguen aplicables. Per a presentar la sol·licitud per via electrònica és necessari posseir un certificat digital de signatura electrònica o el DNI electrònic.  
Quan s'utilitze l'opció «Registrar compte amb nom d'usuari» s'ha d'adjuntar una còpia del DNI. La sol·licitud s'ha d'omplir en línia a través del Registre Electrònic de la Universitat Jaume I, mitjançant el TAO-UJI.  
3.3. La sol·licitud-currículum per a participar en el concurs ha d'estar correctament formalitzada d'acord amb el model que publica la Universitat i que s'inclou en la convocatòria. S'han d'annexar a la sol·licitud els documents acreditatius dels requisits establerts per a participar en el concurs, tret que ja es troben en poder de la Universitat Jaume I d'acord amb el que es preveu en l'article 53 de la Llei 39/2015, d'1 d'octubre. Les persones que ja s'hagen presentat en altres ocasions, poden recuperar la informació disponible en el botó habilitat a l'efecte.  
  
A la sol·licitud-currículum s'han d'annexar els documents acreditatius dels mèrits al·legats seguint l'ordre i numeració de la relació de mèrits presentada en l'esmentada sol·licitud-currículum. Els mèrits que no estiguen indicats en el currículum no seran avaluats.  
3.4. Organització dels arxius  
La documentació presentada en els apartats de Requisits i Mèrits ha de presentar-se per mòduls en fitxers. PDF, en el mateix ordre del barem. Per cada mòdul/apartat del barem cal adjuntar un únic fitxer.PDF, que pot ser en format comprimit (zip, gzip…), no xifrat i sense contrasenya.  
3.5. Juntament amb la sol·licitud-currículum cal presentar la documentació següent:  
- DNI o passaport en vigor.  
- Títol acadèmic o resguard d'haver abonat els drets d'expedició d'aquest. En el cas de títols estrangers cal adjuntar-hi la credencial corresponent d'homologació amb els títols de caràcter oficial de l'Estat espanyol o amb els reconeguts per les autoritats espanyoles segons la normativa vigent en aquesta matèria.  
- Documentació acreditativa dels requisits exigits i mèrits al·legats.  
  
- Si s'han prestat serveis amb docència a l'UJI, certificat d'avaluació de l'activitat docent.  
- Justificant del pagament de les taxes, de la bonificació o de l'exempció, en el seu cas.  
3.6. Les persones que opten a més d'una plaça amb diferent codi han de presentar una sol·licitud independent per a cada una, acompanyada de la documentació complementària, i abonar les taxes establertes per a la participació en cada concurs.  
En el cas de convocatòria conjunta de places cal especificar en una sol·licitud totes les places a què es refereix la convocatòria, acompanyada d'una única documentació complementària i d'un pagament únic de taxes. Es considera que la convocatòria de places és conjunta quan en l'annex I, el dígit referent al «nombre de places» és superior a 1 dins del mateix codi de concurs.  
3.7. La Universitat pot requerir en qualsevol moment els originals dels documents presentats, si així ho considera necessari.  
3.8. Els mèrits al·legats en el currículum que no es justifiquen documentalment no es tindran en compte en la resolució del concurs.  
3.9. Els documents acreditatius dels requisits presentats en un idioma diferent dels oficials de l'UJI s'han de presentar acompanyats de la traducció jurada a qualsevol dels idiomes oficials de l'UJI.  
  
Quarta. Pagament  
4.1. La taxa que s'ha d'abonar per a la participació en el concurs és de 30 euros. El pagament aquesta taxa s'ha de realitzar mitjançant targeta de crèdit o dèbit, a través de l'enllaç previst en la corresponent convocatòria publicada en el TAO, en el moment en què es presenta sol·licitud.  
4.2. En cap cas el pagament de les taxes suposa la substitució del tràmit de presentació davant l'Administració dins del termini i en la forma escaient.  
4.3. L'exclusió per no complir algun dels requisits de la convocatòria no comporta el dret de devolució de taxes.  
  
Cinquena. Bonificacions i exempcions  
5.1. Bonificacions  
Gaudeixen d'una bonificació del 50 % els membres de família nombrosa de categoria general o de família monoparental de categoria general. El pagament aquesta taxa s'ha de realitzar mitjançant targeta de crèdit o dèbit, a través de l'enllaç previst en la corresponent convocatòria publicada al TAO, en el moment en què es presenta sol·licitud, per un import de 15 euros.  
5.2. Exempcions  
Estan exemptes del pagament de la taxa:  
a) Els membres de família nombrosa de categoria especial o de família monoparental de categoria especial.  
b) Les víctimes d'actes de violència sobre la dona que acrediten aquesta condició mitjançant qualsevol dels mitjans de prova que preveu l'article 9 de la Llei 7/2012, de 23 de novembre, de la Generalitat Valenciana, integral contra la violència sobre la dona en l'àmbit de la Comunitat Valenciana.  
c) Les persones aspirants que acrediten un grau de discapacitat igual o superior al 33 %.  
d) Les persones aspirants en situació d'exclusió social acreditada per l'òrgan competent en matèria de benestar social de l'ajuntament de residència.  
Les persones esmentades en els paràgrafs anteriors han de fer constar expressament el motiu de la bonificació o l'exempció en l'apartat corresponent de la sol·licitud, i han de presentar les certificacions corresponents que acrediten aquesta condició.  
  
Sisena. Comissions de selecció  
6.1. La composició de les comissions s'ha d'efectuar d'acord amb l'article 108 del Decret 95/2021, de 9 de juliol, del Consell, d'aprovació dels Estatuts de la Universitat Jaume I de Castelló, i el Reglament dels concursos de selecció de professorat ajudant doctor, associat i substitut de la Universitat Jaume I de Castelló.  
  
Setena. Procediment de selecció  
7.1. El procés de selecció consisteix en la valoració dels mèrits avaluables de les persones aspirants, per a la qual cosa, seran d'aplicació els criteris generals d'avaluació i els barems específics a què fa referencia l'article 4 del Reglament dels concursos de selecció de professorat ajudant doctor, associat i substitut de la Universitat Jaume I. A més, les comissions de selecció poden acordar de forma justificada avaluar les candidatures amb millor puntuació mitjançant una entrevista personal, presencial o a través dels mitjans de videoconferència oferits per la mateixa Universitat que permeten garantir la identitat i les intervencions de les persones participants. En l'acord de celebració de l'entrevista s'ha de fer públic el seu contingut. La puntuació màxima d'aquesta entrevista és de 20 punts, que se sumaran a la resta dels mèrits.  
  
Si les comissions de selecció ho estimen convenient, l'entrevista pot ser gravada. En aquest cas s'ha d'informar les persones candidates que l'acte serà gravat i que qualsevol intervenció quedarà enregistrada.  
7.2. Els barems genèrics aplicables en aquesta convocatòria figuren en l'annex I i en l'enllaç següent: Barems genèrics.  
7.3. Els barems específics de cada departament adequats a les necessitats concretes de cada àrea de coneixement són els publicats en la pàgina web del Servei de Recursos Humans i en l'enllaç: barems específics.  
7.4. Els mèrits no especificats explícitament en el barem únicament es poden valorar en l'apartat «Altres mèrits».  
  
Vuitena. Publicació de llistes i nomenament de la comissió de selecció  
8.1. Llistes provisionals de persones admeses i excloses i publicació dels membres de la comissió de selecció  
En finalitzar el termini de presentació de sol·licituds, el Servei de Recursos Humans ha de publicar al TAO-UJI la resolució provisional de persones admeses i excloses per a cada una de les places convocades, així com els membres de la comissió de selecció. El termini per a esmenar les causes d'exclusió, recusar algun membre de la comissió o corregir errors o omissions, és de deu dies hàbils comptadors des de la publicació. Acabat aquest termini, s'ha de fer pública la resolució definitiva de persones admeses i excloses.  
El mateix termini serveix per a aportar la justificació documental dels mèrits al·legats i numerats en la sol·licitud-currículum que no s'hagen acreditat dins del termini de presentació de sol·licituds. La falta d'acreditació en aquest termini comporta la no valoració del mèrit. Aquest termini no permet en cap cas adduir i documentar mèrits que no hagen sigut inclosos i numerats en la sol·licitud-currículum.  
Per a admetre documentació en aquest termini, les persones interessades han d'haver fet constar en la sol·licitud-currículum que aquest document al·legat s'ha sol·licitat dins del termini i està pendent de recepció.  
8.2. Llistes definitives de persones admeses i excloses  
Després de finalitzar aquest termini i després de revisar les al·legacions presentades, el Servei de Recursos Humans ha de publicar al TAO-UJI la resolució definitiva de persones admeses i excloses.  
  
Novena. Reclamacions  
El procediment de reclamació es regeix pel que se estableix a l'article 21 del Reglament dels concursos de selecció de professorat ajudant doctor, associat i substitut de la Universitat Jaume I de Castelló.  
  
  
Desena. Proposta de contractació  
10.1. La comissió de selecció ha d'emetre l'acta de proposta de contractació i l'ha d'adreçar al Rectorat o Vicerectorat en el qual delegue. A aquesta, cal adjuntar la puntuació final i desglossada en cada apartat general i en cada subapartat de cadascuna de les persones valorades, segons els barems aplicats. L'aplicació dels coeficients correctors previstos en els barems ha d'estar explícitament motivada.  
10.2. La resolució de provisió de la plaça s'ha de fer pública al TAO-UJI juntament amb la puntuació final de les candidatures per ordre de prelació, i s'ha d'exposar fins que acabe el termini d'interposició de recurs. També s'ha d'enviar un SMS a les persones que hagen facilitat un número de telèfon mòbil per a informar-les que s'ha publicat el resultat final.  
10.3. La comissió de selecció pot declarar la plaça deserta.  
  
Onzena. Formalització dels contractes  
11.1. Les persones seleccionades per a la provisió de places han de manifestar, en el termini de dos dies hàbils comptadors des de l'endemà de la publicació de la resolució de la comissió de selecció al TAO-UJI, l'acceptació del contracte que se'n puga derivar.  
11.2. El termini per la signatura dels contractes és, segons corresponga, a l'inici del curs acadèmic o del segon semestre acadèmic, excepte que s'haja previst una data d'inici distinta en la convocatòria. Qualsevol situació que ho impedisca ha de ser al·legada per escrit per la persona interessada. Si no és així i s'esgota el termini sense haver signat el contracte, la persona interessada perdrà el seu dret. En cap cas la persona designada pot iniciar les activitats docents sense haver signat el contracte.  
Aquesta acceptació o renúncia s'ha de comunicar per correu electrònic a eqgugej@dkh.al i s'hi ha de fer constar que accepta o renuncia a la plaça (codi de concurs) i el nom complet.  
11.3. En el cas d'acceptació, en els dos dies següents a la data d'acceptació, cal presentar la documentació necessària per a la signatura del contracte. Si la persona designada no ho fa en aquest termini o ha rebutjat la plaça, s'ha de contractar la següent persona candidata per ordre de puntuació.  
11.4. La persona seleccionada ha de signar el contracte en el termini establert en la notificació electrònica del Servei de Recursos Humans-PDI. La signatura del contracte té caràcter personal i intransferible. El contracte se signa amb caràcter previ a la incorporació a les tasques docents i serà nul·la i sense efecte qualsevol actuació que contravinga l'anterior. La signatura s'ha de realitzar per mitjans electrònics.  
11.5. La formalització del contracte de les persones seleccionades queda condicionada a la presentació per part d'aquestes i a la comprovació pel Servei de Recursos Humans-PDI de la total identitat entre els documents originals i les fotocòpies aportades en el procés selectiu relatius al compliment dels requisits.  
11.6. Abans de la signatura del contracte han de verificar en el departament a què pertany la plaça convocada a concurs, la jornada i l'horari de treball que els correspon, d'acord amb el POD del departament. La contractació està condicionada a l'autorització de compatibilitat i a l'estricte compliment de l'horari en tots dos llocs.  
11.7. Quan per causa no imputable a l'Administració no es produïsca la signatura del contracte per la candidatura més valorada per la comissió de selecció en els terminis establerts en aquest article, o aquesta renuncie a la plaça o trie un altre nomenament incompatible, s'ha de contractar la candidatura següent per ordre de puntuació, sempre que aquesta arribe a la puntuació mínima que, si escau, siga exigida per acord de la comissió de contractació per a ocupar la plaça.  
No obstant això, amb caràcter extraordinari i per motius justificats documentalment, el vicerector d'Ordenació Acadèmica i Professorat, a petició de la persona interessada, pot ampliar el termini de signatura del contracte quan, per motius acreditats, siga impossible o dificultós per a la persona interessada la incorporació a la Universitat dins dels terminis establerts.  
11.8. La persona proposada per a ocupar la plaça ha d'aportar per a la signatura del contracte la documentació que trobarà al següent enllaç: Contractació professorat  
a) DNI/NIE o passaport.  
b) Original i còpia del títol universitari, acompanyat de la credencial d'homologació, de la certificació d'equivalència o de l'acreditació del reconeixement professional, si escau.  
c) Còpia del permís de residència en els termes indicats en el requisit que figura en la base 2.1.b, si escau.  
d) Document d'afiliació a la Seguretat Social, MUFACE o MUGEJU, si escau.  
e) Dades del compte bancari per a la domiciliació de l'ingrés de nòmina segons el model següent: Domiciliació de nòmina.  
f) Acreditació del requisit del concurs de localització de l'activitat professional. La documentació indicada ha de ser de data posterior a la resolució del concurs i la més pròxima a la data de signatura del contracte.  
Si a la vista de la documentació presentada no es complira algun dels requisits establerts en la present convocatòria, la persona proposada perdrà el dret a ser contractada i es procedirà a avisar la següent persona candidata de la llista.  
11.9. D'acord amb l'article 79 d) de la LOSU, serà causa objectiva d'extinció del contracte la pèrdua sobrevinguda de qualsevol dels requisits establits en el paràgraf a) de l'article 79 d'aquesta llei. En el supòsit de cessament de l'activitat principal, la finalització del contracte es produirà quan concloga el curs acadèmic en el qual es desenvolupa l'activitat docent.  
  
Dotzena. Informació i notificació del procediment  
D'acord amb el que es preveu en l'article 45.1.b de la Llei 39/2015, d'1 d'octubre, les publicacions detallades en les bases següents així com la informació d'altres actes que se'n deriven que requerisquen publicació, incloent-hi els recursos en via administrativa, s'han de realitzar al TAO-UJI. Aquestes publicacions substitueixen la notificació personal a les persones interessades i produeixen els mateixos efectes.  
  
Tretzena. Característiques dels contractes  
Professorat associat assistencial  
Tipus de contracte: laboral de caràcter temporal.  
Règim del professorat assistencial de Ciències de la Salut  
D'acord amb l'article 4, base 13.2 del Reial decret 1558/1986, de 28 de juny, pel qual s'estableixen les bases generals del règim de concerts entre les universitats i les institucions sanitàries, el professorat associat assistencial de ciències de la salut ha de desenvolupar el conjunt de les seues activitats docents i assistencials en una mateixa jornada.  
  
La dedicació horària d'aquest personal és la següent:  
- Fins a un màxim de tres hores setmanals exclusivament docents, si té encomanada aquesta activitat durant el període lectiu.  
- Fins a un màxim de tres hores setmanals de tutoria o assistència a l'alumnat durant el període lectiu.  
- La resta de les hores de la jornada setmanal legalment establida es dedicaran a l'activitat assistencial, en la qual queden incloses les hores de docència pràctica; aquesta implica la responsabilitat directa del professorat en l'aprenentatge clínic de l'alumnat que li siga assignat.  
Funcions  
Les funcions assistencials del professorat de ciències de la salut de pràctiques clíniques són les següents:  
- Acollir l'estudiantat i organitzar l'activitat que ha de desenvolupar, sempre coordinat amb el professorat tutor de la Universitat.  
- Supervisar, orientar i controlar el desenvolupament de les pràctiques clíniques en una relació basada en el respecte mutu i el compromís amb l'aprenentatge.  
- Donar a conéixer a l'estudiantat el conjunt d'activitats i tècniques que habitualment es desenvolupen en la unitat.  
- Emetre els informes al professorat responsable de l'assignatura sobre l'alumnat que tutoritze.  
- Qualsevol altra funció que determine la normativa i els convenis amb les institucions sanitàries.  
- La responsabilitat del professorat associat assistencial inclou la coordinació amb la resta de professionals amb qui estarà l'estudiantat i la col·laboració amb el personal docent de la Universitat en la planificació del procés d'aprenentatge en el seu àmbit, el seguiment i l'avaluació.  
  
Retribucions  
Les retribucions són les que s'estableixen en el Decret 83/2023, de 2 de juny, del Consell, pel qual es modifica el Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, d'acord amb el nombre d'hores de dedicació del contracte.  
  
  
Catorzena. Protecció de dades personals  
14.1. En compliment del que es preveu en el Reglament general de protecció de dades UE 2016/679 i la Llei orgànica 3/2018, de 5 de desembre, de protecció de dades personals i garantia dels drets digitals, s'informa que el responsable del tractament de les dades tractades amb l'objecte d'aquesta convocatòria és la Universitat Jaume I de Castelló.  
  
14.2. La base legal per al tractament de les dades personals és la necessitat de gestionar el procediment de selecció de personal i la provisió de llocs de treball de la present convocatòria.  
14.3. No estan previstes cessions o transferències internacionals de les dades personals tractades.  
14.4. La Universitat Jaume I informa sobre la possibilitat d'exercir els drets d'accés, de rectificació, de cancel·lació i, si escau, d'oposició, que preveu l'article 5 de l'esmentada Llei 15/1999. Aquests drets s'han d'exercir, per escrit, davant la Secretaria General de la Universitat: Sol·licitud genèrica.  
14.5. En cas de reclamació, l'autoritat competent és l'Agència Espanyola de Protecció de Dades.  
14.6. Les dades s'han de conservar en virtut de la legislació aplicable al present tractament.  
  
Quinzena. Recursos  
Contra aquesta resolució, que posa fi a la via administrativa, i de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, pot interposar-se, amb caràcter potestatiu, recurs de reposició davant el mateix òrgan que l'haja dictada, en el termini d'un mes comptador des de l'endemà de la recepció d'aquesta notificació o, directament, una demanda laboral davant els jutjats socials de la ciutat de Castelló de la Plana, dins del termini de dos mesos des que s'entenga esgotada la via administrativa, llevat que s'interpose una acció derivada d'acomiadament o qualsevol altra subjecta a termini de caducitat, i en aquest cas el termini d'interposició de la demanda és de vint dies hàbils, terminis que es comptaran des que s'haja produït l'acte o la notificació de la resolució impugnada o des que s'entenga esgotada la via administrativa en els altres casos. Tot això de conformitat amb el que es disposa en l'article 69 de la Llei 36/2011, de 10 d'octubre, reguladora de la jurisdicció social, en la redacció donada per la disposició final tercera de la Llei 39/2015, d'1 d'octubre, del procediment administratiu comú de les administracions públiques.  
  
Tot açò sense perjudici de qualsevol altre recurs o acció que es considere procedent.  
  
Castelló de la Plana, 6 de juliol de 2023.- La rectora, p. c. d. (R 24.05.2022; DOGV 27 de maig), el vicerector d'Ordenació Acadèmica i Professorat: Joaquín Beltrán Arandes.  
  
ANNEX I  
PLACES DE PROFESSORAT ASSOCIAT ASSISTENCIAL DE CIÈNCIES DE LA SALUT CURS 2023-2024  
ANNEX II  
CRITERIS GENERALS D'AVALUACIÓ QUE HAN D'APLICAR LES COMISSIONS DE SELECCIÓ DE PROFESSORAT ASSOCIAT ASSISTENCIAL DE CIÈNCIES DE LA SALUT  
  
Per a la valoració de les candidatures en els concursos de selecció de professorat associat assistencial de Ciències de la Salut, els departaments poden aprovar barems específics per a cadascuna de les àrees de coneixement que en qualsevol cas han d'estar d'acord amb els següents criteris generals.  
  
BAREM PER AL PROFESSORAT ASSOCIAT ASSISTENCIAL DE CIÈNCIES DE LA SALUT  
  
A) Tasca assistencial fins a 35 punts.  
B) Expedient fins a 20 punts  
 Expedient acadèmic, altres títols universitaris (diplomatura, llicenciatura, grau, màster, postgrau). Beques FPI i homologades, i estades en altres universitats o centres d'investigació estrangers fins a 5 punts.  
 Estudis de tercer cicle (expedient de tercer cicle, treball d'investigació, DEA) fins a 5 punts.  
 Títol de doctorat fins a 10 punts  
C) Investigació fins a 20 punts  
 Articles, llibres, capítols de llibre, comunicacions a congressos, participació en projectes d'investigació  
   
D) Docència universitària fins a 10 punts  
 Inclou la docència com a col·laborador o col·laboradora docent de pràctiques clíniques que ha d'estar certificada pel departament corresponent  
(Inclou la valoració de la qualitat de l'ensenyament de la universitat d'origen)   
E) Coneixements de valencià fins a 5 punts.  
 Acreditació oficial   
F) Coneixements d'anglès fins a 5 punts.  
 Acreditació oficial   
G) Altres mèrits fins a 5 punts.  
 Acreditació per a la figura de professorat ajudant doctor o professorat contractat doctor, coneixements d'altres llengües d'interès científic, premis, distincions honorífiques, activitat professional extrauniversitària, informàtica, innovació educativa, etc.   
H) Mèrit preferent  
Acreditació per a les figures dels cossos docents universitaris fins a 10 punts  
  
  
Coeficients correctors: s'ha d'aplicar el coeficient corrector segons la relació al perfil de la plaça. Queden exclosos d'aquesta aplicació els apartats E, F i G. La determinació del coeficient corrector ha d'efectuar-se tot ponderant l'adequació al perfil de la plaça de cadascun dels apartats de mèrits afectats i de manera justificada.  
Regularització de puntuacions: quan una candidatura, en sumar la puntuació corresponent als mèrits particulars dels apartats d'investigació i docència universitària, supere el límit màxim establert per a aquest apartat, s'ha de reduir proporcionalment la puntuació atorgada a la resta de persones que hi participen dins d'aquest apartat general, de manera que a qui obtinga la màxima puntuació li corresponga el límit superior. Aquestes regularitzacions de puntuacions en cap cas s'han d'aplicar dins dels subapartats d'un apartat general.  
Baremació de llengües: la baremació de mèrits en valencià, en anglès i en altres llengües s'ha de realitzar tenint en compte les taules d'equivalència de llengües aprovades a la Universitat Jaume I i publicades pel Servei de Llengües i Terminologia.